ក្រោយ​មរណភាព ​ខ្មែរអាមេរិកាំង Anthony Veasna So ឈ្នះ​ពាន​រង្វាន់​ដ៏ល្បី​ល្បាញ​សម្រាប់​អ្នក​និពន្ធ​​ដំបូង​នៅ​អាមេរិក
សមាជិក​ម្នាក់​នៃ​គណៈកម្មការ​វាយ​តម្លៃ​លើ​ការ​និពន្ធ​សៀវភៅ​សម្រាប់​ពានរង្វាន់ The John Leonard Prize បាន​សរសេរ​ក្នុង​សេចក្តី​ប្រកាស​ពានរង្វាន់​ដោយ​កោត​សរសើរ​លោក ​អេនថូនី វាសនា សូ ថា​បាន​និពន្ធ​សៀវភៅ​ដែល​មាន​ «ពោរពេញ​ដោយ​ខ្លឹមសារ​ដើម​ដ៏​​ពិសេស និង​សម្បូរ​ដោយ​ភាព​កំប្លុក​កំប្លែង​ដ៏​ល្អ»។ 
ទីក្រុង CHICAGO រដ្ឋ ILLINOIS — អ្នកនិពន្ធសៀវភៅ «Afterparties» ខ្មែរអាមេរិកាំងវ័យក្មេងនិងដ៏ឆ្នើម អេនថូនី វាសនា សូ (Anthony Veasna So) បានឈ្នះពានរង្វាន់ The John Leonard Prize ឆ្នាំ ២០២១ សម្រាប់សៀវភៅនិពន្ធលើកដំបូង ដែលត្រូវបានផ្តល់ឲ្យដោយក្រុមអ្នកវាយតម្លៃថ្នាក់ជាតិលើការនិពន្ធសៀវភៅ ឬ National Book Critics Circle (NBCC) ទោះបីជាលោកបានទទួលមរណភាពកាលពីខែធ្នូ ឆ្នាំ ២០២០ ទៅហើយក្តី។ កាលពីថ្ងៃព្រហស្បតិ៍ ទី ១៧ ខែមីនាកន្លងទៅនេះ ក្រុមអ្នកវាយតម្លៃលើការនិពន្ធសៀវភៅ ហៅកាត់ថា NBCC នៅសហរដ្ឋអាមេរិក បានប្រកាសថា លោក អេនថូនី វាសនា សូ ជាអ្នកឈ្នះពានរង្វាន់ដ៏ខ្ពង់ខ្ពស់ The John Leonard Prize សម្រាប់សៀវភៅ «Afterparties» ដែលលោកបាននិពន្ធដោយផ្ទាល់ និងដែលត្រូវបានបោះពុម្ពជាសាធារណៈ ៨ ខែ ក្រោយពេលលោកបានទទួលមរណភាពដោយសារអ្វីដែលគេរាយការណ៍ថាបានប្រើប្រាស់ថ្នាក់ញៀនហួសកម្រិតដោយចៃដន្យ។ គឺជាពានរង្វាន់ដ៏ខ្ពង់ខ្ពស់មួយសម្រាប់អ្នកនិពន្ធនៅទូទាំងសហរដ្ឋអាមេរិក។ ពានរង្វាន់នេះត្រូវបានបង្កើតឡើងនៅឆ្នាំ ២០១៣ ដោយលោក John Leonard ដែលជាសហស្ថាបនិកនៃក្រុមអ្នកវាយតម្លៃថ្នាក់ជាតិលើការនិពន្ធសៀវភៅ National Book Critics Circle។ សៀវភៅ «Afterparties» របស់លោក អេនថូនី គឺជាស្នាដៃអក្សរសិល្ប៍សម័យថ្មីដែលឆ្លុះបញ្ចាំងពីដំណើរជីវិតនិងបទពិសោធន៍របស់ប្រជាពលរដ្ឋអាមេរិកាំងដើមកំណើតខ្មែរដែលភាគច្រើនរស់នៅក្នុងរដ្ឋកាលីហ្វ័រញ៉ា។ លោក អេនថូនី ត្រូវបានកោតសរសើរចំពោះទឹកដៃនិពន្ធពិពណ៌នាដ៏រស់រវើកក្នុងសៀវភៅនេះ ដែលពោរពេញដោយសាច់រឿងកំប្លុកកំប្លែង និងសេចក្តីអាណិតអាសូររបស់ក្រុមគ្រួសារខ្មែរដែលបានតស៊ូរស់រានមានជីវិតពីរបបខ្មែរក្រហម និងបានរងការបះទង្គិចជាច្រើន ខណៈពេលដែលត្រូវសម្របខ្លួននឹងការផ្លាស់ប្ដូរវប្បធម៌ ក៏ដូចជាបញ្ហាប្រឈមផ្នែកសង្គមសេដ្ឋកិច្ច ដោយសារការតាំងទីលំនៅថ្មីក្នុងនាមជាជនភៀសខ្លួន។ សមាជិកម្នាក់នៃគណៈកម្មការវាយតម្លៃលើការនិពន្ធសៀវភៅសម្រាប់ពានរង្វាន់ The John Leonard Prize បានសរសេរក្នុងសេចក្តីប្រកាសពានរង្វាន់ដោយកោតសរសើរលោក អេនថូនី វាសនា សូ ថាបាននិពន្ធសៀវភៅដែលមាន «ពោរពេញដោយខ្លឹមសារដើមដ៏ពិសេស និងសម្បូរដោយភាពកំប្លុកកំប្លែងដ៏ល្អ»។ អ្នកស្រី Jenny Shank ដែលជាអ្នកនិពន្ធអាមេរិកាំងម្នាក់បានសរសេរក្នុងន័យដើមថា៖ «លោក [អេនថូនី វាសនា] សូ និពន្ធសាច់រឿងពោរពេញដោយមនោសញ្ចេតនាគ្រប់បែបដ៏អស្ចារ្យឆ្លុះបញ្ចាំងពីភាពវិលចុះវិលឡើងរវាងសេចក្តីទុក្ខព្រួយ និងសេចក្តីសុខ ដោយឃ្លាឃ្លោងពោរពេញដោយខ្លឹមសារអត្ថន័យដើមដ៏ពិតប្រាកដមួយ។ សៀវភៅ «Afterparties» ពង្រឹងគុណភាពអក្សរសិល្ប៍របស់សហរដ្ឋអាមេរិកដោយនាំមកនូវសាច់រឿងបែបច្នៃប្រតិដ្ឋ ចម្រុះវប្បធម៌ ឆ្លុះបញ្ចាំងពីសហគមន៍តាមទីក្រុង ពីជីវតរស់នៅរបស់ពួកគេ ដោយបង្ហាញភាពស្មុគស្មាញនៃជីវិតរបស់តួអង្គនីមួយៗ ដែលមិនត្រូវបានកំណត់ដោយទុក្ខលំបាករបស់ពួកគេទេ តែដោយក្តីស្រឡាញ់របស់ពួកគេទៅវិញទេ»។ នៅក្នុងពិធីប្រគល់ពានរង្វាន់នេះ ដែលត្រូវបានធ្វើឡើងតាមប្រព័ន្ធអ៊ីនធឺណិត បងស្រីរបស់លោក អេនថូនី វាសនា សូ គឺអ្នកនាង សាម៉ាន់ថា សូ ឡាម (Samantha So Lamb) បានទទួលពានរង្វាន់ជំនួសលោក អេនថូនី ដោយថ្លែងក្នុងសំឡេងក្តុកក្តួលក្នុងចិត្តថា៖ «ក្រោយមរណភាពរបស់ប្អូនប្រុសខ្ញុំ ក្រុមការងារនៅរោងពុម្ព Ecco បានធ្វើការជាមួយយើង រួមទាំងខ្ញុំ និងក្រុមគ្រួសារខ្ញុំ។ ប្អូនប្រុសរបស់ខ្ញុំគឺជាតារា ហើយក្រុមការងាររបស់យើងខំធ្វើកិច្ចការឲ្យតម្លៃដល់ប្អូនខ្ញុំ។ ខ្ញុំពិតជាដឹងគុណដែលប្អូនប្រុសរបស់ខ្ញុំអាចចែករំលែកសំឡេងរបស់ខ្លួន ហើយលើកទឹកចិត្តដល់សហគមន៍ខ្មែរអាមេរិកាំង និងសហគមន៍ មនុស្សស្រឡាញ់ភេទដូចគ្នា LGBTQ មុនពេលស្លាប់ទៅ»។ មុនពេលលោក អេនថូនី បានស្លាប់ក្នុងវ័យ ២៨ ឆ្នាំ លោកមានគម្រោងនិពន្ធសៀវភៅ ៥ ក្បាល។ លោក Anthony កើតក្នុងគ្រួសារធំមួយដែលមានសមាជិកច្រើននៅទីក្រុង Stockton ភាគកណ្តាលរដ្ឋកាលីហ្វ័រញ៉ា ហើយកូនៗទាំងអស់សុទ្ធទទួលបានជោគជ័យខ្ពស់ក្នុងការសិក្សា។ លោក Anthony បានបញ្ចប់ថ្នាក់បរិញ្ញាប័ត្រពីសាកលវិទ្យាល័យ Stanford និងបានបញ្ចប់ថ្នាក់អនុបណ្ឌិតខាងវិចិត្រសិល្ប:ផ្នែកប្រលោមលោកពីសាកលវិទ្យាល័យ Syracuse៕